Die Sophia Charlotte Verhaal: Papen wat?
Ek vind toe uit dat die naam "Sophia Charlotte" teruggaan tot by die dogter van Heinrich Friederich Papenfus en Catharina Elizabeth Boshoff. Sy was gebore op die 12de Desember 1825 in Graaff-Reinet! Sy was die 9de kind van Heinrich en Catharina se 12 kinders, van wie 10 oorleef het. Haar sussie wat net 2 jaar jonger as sy was, se name was Charlotte Petronella. Dink net - twee dogters wat hulle altwee die naam "Charlotte" gegee het!. En niemand in Heinrich of in Catharina se familie het hierdie naam gehad nie.
Daar was wel 'n prinses uit die dorpie Mecklenburg-Strelitz, waar Heinrich gebore is in 1784, met die name Sophia Charlotte!
skildery op wikipedia gekry
So, ons boek verander sommer self in 'n effense fëe-verhaal met 'n regte egte prinses en alles! Daar is nie regtig baie Papenfusse in Suid-Afrika nie, en daar is ook nie verskriklik baie inligting oor hulle op die internet nie, maar hoe wonderlik dat ons Sophia Charlotte vernoem is na die prinses.
Wat ook wonderlik is (ek weet - ek word so vinnig opgewonde oor goed!) is dat sy toe met koning George getrou het - die een wat mal geword het - en dat sy so 'n goeie vrou vir hom was, dat dit opgeteken is in die geskiedenis-boeke.
Ons boek sal natuurlik nie net geskiedkundige vertellings wees nie - dit is fiktief, want ons weet natuurlik nie hoe die karakters gelyk het nie, en hoe hulle was nie. Maar ons baseer baie van die storie-detail op goed wat ons ontdek in ons navorsing.
Die boek sal nou oor 6 geslagte "Sophia Charlotte" 's gaan. En ons eerste karakter se naam is Sophia Charlotte Papenfus. Haar bynaam was Feitjie.
Posted by Rut Cloete at 12:54 AM